Iċ-Ċina u r-Russja iffirmaw ftehim dwar l-enerġija, li jiswa’ biljuni ta’ dollari Amerikani, wara għexieren ta’ snin ta’ negozjati. Is-CNPC, il-kumpanija ġganteska tal-enerġija Ċiniża, qalet li l-ftehim, li sar quddiem il-President Xi Jinping u l-President Vladimir Putin, huwa żvilupp importanti fil-koperazzjoni bejn iż-żewġ pajjiżi fil-qasam tal-enerġija. Ir-Russja għandha riżervi kbar tal-enerġija waqt li r-Russja qed dejjem tfittex riżorsi biex tkompli bit-tkabbir ekonomiku. Madankollu iż-żewġ pajjiżi qatt ma rnexxielhom jiftehmu fuq prezz. Sadanittant, l-Unjoni Ewropea għamlet sejħa lir-Russja biex toqgħod għall-impenn tagħha li tiżgura li l-Ewropa jkollha l-gass Russu li jgħaddi mill-Ukrajna sakemm ikomplu t-taħdidiet bejn il-gvern Ukren u l-kumpanija tal-enerġija Russa Gazprom. Din heddhet lill-Ukreni li jekk ma jħallsux id-dejn ta’ aktar minn $3.51 biljun li għandhom magħha se twaqqaf il-provista. Aktar kmieni dan ix-xahar, il-President Putin wissa lill-mexxejja tal-unjoni li kien għadu ma sar xejn  konkret biex l-Ukreni jħallsu. Fl-ittra tiegħu bi tweġiba, il-president tal-Kummissjioni Ewropea Josè Manuel Barroso qal li huwa fiduċjuż li l-gvern Russu kien se jonora l-impenn tiegħu kif jistenna li l-Gazprom tonora l-kuntratti bi-laterali li għandha ma’ kumpaniji Ewropej. U min-naħa Ukrena, il-Prim Ministru Arseny Yatsenyuk qal li ma jistgħux isiru taħdidiet bilaterali mar-Russja iżda taħdidiet bħal dawn irridu jsiru fuq skala internazzjonali. Huwa kien qed jitkellem waqt it-tielet laqgħa fil-belt ta’ Mykolaiv. Id-djalogu huwa organizzat mill-OSCE. Yatsenyuk enfasizza li jistenna li fil-fażi li jmiss, li tista’ tkun bejn l-Ukrajna, ir-Russja, l-Istati Uniti u l-Unjoni Ewropea, jitressqu proposti tanġibbli. (Ara wkoll “L-Ukrerni ma jridux iħallsu għall-gass Russu bil-quddiem” taħt Finanzi)